VENDIM
Nr. 558, datë 15.7.2026

PËR PËRDORIMIN E FONDIT TË RINDËRTIMIT PËR FINANCIMIN E RIFORCIMIT TË BANESAVE INDIVIDUALE NË BASHKITË KURBIN DHE SHIJAK

Në mbështetje të nenit 100 të Kushtetutës, të nënndarjes “i”, të shkronjës “b”, të nenit 13, të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, miratuar me ligjin nr. 97/2019, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 7, të ligjit nr. 87/2025, “Për buxhetin e vitit 2026”, të ndryshuar, me propozimin e ministrit të Infrastrukturës dhe Energjisë, Këshilli i Ministrave 

VENDOSI:

1. Përdorimin e fondit të rindërtimit, në masën 57 478 717, 28 (pesëdhjetë e shtatë milionë e katërqind e shtatëdhjetë e tetë mijë e shtatëqind e shtatëmbëdhjetë presje njëzet e tetë) lekë pa TVSH, për financimin e riforcimit të banesave individuale për ata individë, banesat e të cilëve janë klasifikuar si objekte të dëmtuara rëndë, që rezultojnë me shkallë dëmi DS4 dhe që nuk duhen rindërtuar nga e para, por kanë nevojë për punime rikonstruksioni, në bazë të aktekspertizave të thelluara, në bashkitë Kurbin e Shijak, sipas detajimit të mëposhtëm:
a) Bashkisë Kurbin i transferohet fondi në masën 43 220 255, 28 (dyzet e tre milionë e dyqind e njëzet mijë e dyqind e pesëdhjetë e pesë presje njëzet e tetë) lekë pa TVSH; 
b) Bashkisë Shijak i transferohet fondi, në masën 14 258 462 (katërmbëdhjetë milionë e dyqind e pesëdhjetë e tetë mijë e katërqind e gjashtëdhjetë e dy) lekë pa TVSH.
2. Efekti financiar, sipas pikës 1, të këtij vendimi, do të përballohet nga shpenzimet e fondit të rindërtimit, miratuar për vitin 2026, dhe u transferohet bashkive Kurbin e Shijak në formën e transfertës së pakushtëzuar.
3. Ngarkohen Ministria e Infrastrukturës dhe Energjisë, Ministria e Financave dhe bashkitë Kurbin e Shijak për zbatimin e këtij vendimi. 

